Lunpia

Lunpia utawa lumpia (Hanzi: 潤餅, hanyu pinyin: run bing) iku sajinis panganan tradhisional Tionghoa. Tembung lunpia asal saka dhialèk Hokkian saka pelafalan runbing sajeroning dhialèk Lor.  Lunpia wujud lembaran tipis saka glepung gandum kang didadèkaké kulit banjur digunakaké minangka pambungkus isèn-isèn kang racaké wujud rebung, endhog, janganan, daging, utawa panganan sagara.

Lunpia iku panganan kas ing Indonésia, mligi ing Semarang, Jawa Tengah kanthi cara masak lan bumbu-bumbu kang disesuwèkaké karo laladan Semarang. Rasané lunpia kas Semarang iku campuran antarané Tionghoa lan Indonésia amarga lunpia kas Semarang pisanan digawé wong Tionghoa kang dadi bojoné wong Indonésia lan manggon ing Semarang. Panganan iki wiwit ditepungi masarakat nalika ing Semarang dianakaké GANEFO (pagelaran ulah raga) kang dianakaké ing pameréntahan Présidhèn Soekarno.

Ing Semarang, lunpia akèh dijajakaké ing Dalan Pandhanaran, Semarang. Ing kana uga didol panganan kas Semarang liyané, kaya ta bandeng presto lan wingko babat. Jaman biyèn, lunpia mung duwé sarasa thok, yaiku rebung. Nanging saiki lunpia akèh macemé, ana kang isiné iwak pitik, urang, lan campuran saka rebung karo iwak pitik, utawa rebung karo urang. 
Yèn arep tuku lunpia, mesthi waé diwènèhi pitakonan: "kang teles apa gorèng?" Amarga wong kang adol lunpia uga nyajèkake lunpia kang durung digorèng lan lunpia kang wis digorèng. Ana kang seneng lunpia didhahar nalika durung digorèng lan ana uga wong kang seneng lunpia kang wis digorèng. Kabèh iku miturut selérané dhéwé-dhéwé.

Kulit lunpia
Resèp kulit lunpia (kanggo 60 lembar) yaiku:

Bahan 
1.000 gram glepung terigu 
30 gram lenga goreng 
endhog 1
uyah saséndhok tèh
banyu ki utawa banyu abu 2 séndhok tèh
950 ml banyu

Carané gawé
Glepung diayaki, banjur lenga gorèngé dicampur karo banyu abu, uyah, lan endhog, diudheg nganti rata. 
Banjur banyuné dicampur diulèni, lan dibanting supaya kalis. 
Yèn wis kalis diumbaraké suwéné 12 jam.
Panasaké wajan, jipuk ulènan bahan sacukupé, diputer digawé tipis ing sadhuwuré wajan mau.
Banjur dipanasaké manèh, coplok kulit saka wajan alon-alon.

 Deleng uga 
Lunpia Semarang
Risoles

Cathetan sikil

Kategori:Panganan
Kategori:Jajan pasar
Kategori:Olah-olahan Indonésia

da:Forårsrulle
de:Frühlingsrolle
el:Ρολό της άνοιξης
en:Spring roll
es:Rollito de primavera
fr:Rouleau de printemps
he:גלילי אביב
id:Lumpia
ja:春巻き
ko:춘권
nl:Loempia
no:Vårrull
ru:Яичный рулет
sv:Vårrulle
vi:Nem rán
zh:春卷
zh-yue:春卷